Komission asetus (EY) N:o 711/2004,

annettu 16 päivänä huhtikuuta 2004,

CN-koodiin 0202 kuuluvaa jäädytettyä naudanlihaa ja CN-koodiin 0206 29 91 kuuluvia tuotteita koskevan tariffikiintiön avaamisesta ja hallinnoinnista annetun asetuksen (EY) N:o 780/2003 mukaisia tuontitodistushakemuksia koskevista siirtymätoimenpiteistä Tsekin, Viron, Kyproksen, Latvian, Liettuan, Unkarin, Maltan, Puolan, Slovenian ja Slovakian Euroopan unioniin liittymisen vuoksi

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon Tsekin, Viron, Kyproksen, Latvian, Liettuan, Unkarin, Maltan, Puolan, Slovenian ja Slovakian liittymissopimuksen ja erityisesti sen 2 artiklan 3 kohdan,

ottaa huomioon Tsekin, Viron, Kyproksen, Latvian, Liettuan, Unkarin, Maltan, Puolan, Slovenian ja Slovakian liittymisasiakirjan ja erityisesti sen 41 artiklan ensimmäisen kohdan,

sekä katsoo seuraavaa:

(1) Komission asetuksessa (EY) N:o 780/2003(1) säädetään jäädytetyn naudanlihan 34450 tonnin osatariffikiintiön, jonka järjestysnumero on 09.4003, hallinnoinnista 1 päivän heinäkuuta 2003 ja 30 päivän kesäkuuta 2004 (osakiintiö II) välisellä kaudella, joka jaetaan kahteen puolivuotiskauteen.

(2) Jotta Tsekin, Viron, Kyproksen, Latvian, Liettuan, Unkarin, Maltan, Puolan, Slovenian ja Slovakian (uudet jäsenvaltiot) toimijoihin voidaan soveltaa kyseistä osakiintiötä 1 päivästä toukokuuta 2004, 1 päivän tammikuuta ja 30 päivän kesäkuuta 2004 välisen osakiintiökauden käytettävissä olevat määrät jaettiin kahteen erään ajan mukaan suhteellisesti komission asetuksella (EY) N:o 2341/2003(2). Todistushakemuksia voidaan jättää 5 päivän tammikuuta ja 8 päivän tammikuuta 2004 sekä 3 päivän toukokuuta ja 7 päivän toukokuuta 2004 välisellä jaksolla.

(3) Asetuksen (EY) N:o 780/2003 III osan 8-11 artiklassa säädetään tuontitodistusten hakijoiden hyväksymistä koskevista erityissäännöksistä osakiintiön II osalta. Jotta varmistetaan, että uusien jäsenvaltioiden toimijat voivat saada tuontitodistuksia kyseisten maiden Euroopan unioniin liittymisestä alkaen, olisi säädettävä siirtymätoimenpiteistä.

(4) Uusien jäsenvaltioiden toimijoiden olisi sallittava hakea tuontitodistuksia osakiintiössä II 3 päivän toukokuuta ja 7 päivän toukokuuta 2004 välisenä aikana ilman ennakkohyväksyntää. Niiden olisi osoitettava tosiasiallisesti tuoneensa tai vieneensä naudanlihaa kolmansista maista tai kolmansiin maihin. Osoituksena tästä toiminnasta on esitettävä todisteet viimeaikaisesta tietyn suuruisesta tuonnista tai viennistä. Kaupankäynnin osoittamista koskevan vaatimuksen osalta uusien jäsenvaltioiden hakijoiden olisi sallittava ottaa huomioon yhteisön kanssa käydyn kaupan lisäksi kaikkien kolmansien maiden kanssa käyty kauppa.

(5) Jotta varmistettaisiin, että järjestelmä toimii moitteettomasti, ja koska hakijoiden tarkastamiseksi on käytettävissä vain vähän aikaa, olisi annettava säännöksiä, jotka koskevat uusien jäsenvaltioiden viranomaisille kuuluvia, kyseisissä valtioissa tuontitodistuksia hakeneiden toimijoiden jälkitarkastuksia.

(6) Jos on ilmeisiä syitä epäillä, että kuvitteelliset toimijat ovat hakeneet tuontitodistuksia, jäsenvaltioiden olisi tutkittava hakemukset tarkemmin.

(7) Olisi vahvistettava seuraamukset, jotka koskevat kuvitteellisten toimijoiden uusissa jäsenvaltioissa jättämiä tuontitodistushakemuksia tai todistuksia, jotka on myönnetty väärennettyjen tai vilpillisten asiakirjojen perusteella. Seuraamuksia olisi sovellettava myös yhteisön, sellaisena kuin se on 30 päivänä huhtikuuta 2004, toimijoihin, jos ne ovat yhteydessä uusien jäsenvaltioiden kuvitteellisiin toimijoihin tai kyseisten toimijoiden jättämiin väärennettyihin tai vilpillisiin asiakirjoihin.

(8) Tässä asetuksessa säädetyt toimenpiteet ovat naudanlihan hallintokomitean lausunnon mukaiset,

ON ANTANUT TÄMÄN ASETUKSEN:

1 artikla

1. Poiketen siitä, mitä asetuksen (EY) N:o 780/2003 11 artiklassa säädetään, Tsekkiin, Viroon, Kyprokseen, Latviaan, Liettuaan, Unkariin, Maltaan, Puolaan, Sloveniaan ja Slovakiaan (jäljempänä "uudet jäsenvaltiot") sijoittautuneet toimijat voivat hakea 3 päivän toukokuuta ja 7 päivän toukokuuta 2004 välisenä aikana tuontitodistuksia osakiintiössä II ilman sen jäsenvaltion, johon ne ovat sijoittautuneet, toimivaltaisen viranomaisen ennakkohyväksyntää.

2. Poiketen siitä, mitä asetuksen (EY) N:o 780/2003 12 artiklassa säädetään, uusiin jäsenvaltioihin sijoittautuneet toimijat voivat hakea tuontitodistuksia 1 kohdassa tarkoitettua kiintiötä varten ainoastaan siinä jäsenvaltiossa, jonka alv-rekisteriin toimija on merkitty.

3. Todistushakemukset voidaan hyväksyä vain, jos hakija jättää uuden jäsenvaltion toimivaltaiselle viranomaiselle pyynnön, johon on liitetty asiakirjatodisteet siitä, että toimija on

a) harjoittanut omaan lukuunsa CN-koodeihin 0201 , 0202 tai 0206 29 91 kuuluvan naudanlihan kaupallista tuontia muista maista tai vientiä muihin maihin vuosina 2002 ja 2003,

b) tässä toiminnassa:

- tuonut kyseisten kahden vuoden aikana vähintään 100 tonnia tuotepainona ilmaistua naudanlihaa, tai

- vienyt kyseisten kahden vuoden aikana vähintään 220 tonnia tuotepainona ilmaistua naudanlihaa,

vähintään kahtena eri tuonti- tai vientitapahtumana vuodessa.

Toimijoilla, jotka eivät enää 1 päivänä tammikuuta 2004 harjoittaneet toimintaa naudanliha-alalla, ei ole tämän osakiintiön käyttöoikeutta.

Tämän artiklan soveltamiseksi ilmaisulla "muut maat" tarkoitetaan kaikkia kolmansia maita, yhteisön, sellaisena kuin se on vuoden 2003 liittymissopimuksen voimaantuloa edeltävänä päivänä, jäsenvaltiot mukaan luettuina.

4. Jotta toimija voi osoittaa, että kaupallinen toiminta on tapahtunut sen omaan lukuun 3 kohdan a alakohdan mukaisesti, sen on esitettävä todistusasiakirjoina kauppalaskut ja virallinen kirjanpito sekä muut mahdolliset asiakirjat, jotka osoittavat asianomaista uutta jäsenvaltiota tyydyttävällä tavalla, että edellytetty kaupallinen toiminta liittyy yksinomaan kyseessä olevaan hakijaan.

5. Todisteet tuonnista tai viennistä on esitettävä yksinomaan sellaisten tulliasiakirjojen avulla, jotka uusien jäsenvaltioiden tulliviranomaiset ovat asianmukaisesti vahvistaneet.

Uudet jäsenvaltiot voivat hyväksyä toimivaltaisten viranomaisten oikeaksi todistamat jäljennökset edellä mainituista asiakirjoista.

6. Uusien jäsenvaltioiden on tutkittava ja varmistettava, että esitetyt asiakirjat ovat päteviä.

7. Yritysten, joista kukin voi hakea 2, 3 ja 4 kohdan mukaisia tuontioikeuksia, sulautumisen tuloksena syntyneellä yhtiöllä on samat oikeudet kuin aikaisemmilla yrityksillä.

2 artikla

1. Uusien jäsenvaltioiden on varmistettava, että hakijat eivät ole etuyhteydessä keskenään komission asetuksen (ETY) N:o 2454/93(3) 143 artiklassa tarkoitetulla tavalla, jonka mukaan

- tämän asetuksen 1 artiklan 3 kohdassa tarkoitettuun tuontia tai vientiä koskevaan todisteeseen merkityillä kahdella tai useammalla hakijalla on sama postiosoite, tai

- hakijat on hakemuksen jättöaikaan kirjattu alv-rekisteriin tai vastaavaan viralliseen rekisteriin samalla postiosoitteella, tai

- uusilla jäsenvaltioilla on perusteita epäillä, että hakijat ovat yhteydessä keskenään hallinnon, henkilöstön tai toimintojen osalta.

2. Jos tällaisia hakijoita todetaan, kaikki kyseiset hakemukset on hylättävä, jolleivät hakijat pysty osoittamaan lisätodistein toimivaltaista viranomaista tyydyttävällä tavalla, että ne ovat toisistaan riippumattomia hallinnon, henkilöstön ja kaikkeen niiden kaupalliseen tai tekniseen toimintaan liittyvien toimintojen osalta.

3. Jos uudella jäsenvaltiolla tai yhteisön, sellaisena kuin se on 30 päivänä huhtikuuta 2004, jäsenvaltiolla on perusteita epäillä, että hakija uudessa jäsenvaltiossa on yhteydessä toiseen hakijaan toisessa uudessa jäsenvaltiossa tai yhteisön, sellaisena kuin se on 30 päivänä huhtikuuta 2004, jäsenvaltiossa hallinnon, henkilöstön tai toimintojen osalta, kyseisten jäsenvaltioiden on varmistettava molemminpuolisesti, onko kyseessä asetuksen (ETY) N:o 2454/93 143 artiklassa tarkoitettu yhteys.

Uusien jäsenvaltioiden toimivaltaisten viranomaisten on lähetettävä tätä tarkoitusta varten komissiolle 15 päivään toukokuuta 2004 mennessä luettelot toimijoista, jotka ovat 3 päivän toukokuuta ja 7 päivän toukokuuta 2004 välisenä aikana hakeneet tuontitodistuksia osakiintiössä II. Luetteloissa on oltava kyseisten toimijoiden nimi ja osoite. Komissio toimittaa vastaanotetut luettelot sekä luettelon yhteisön, sellaisena kuin se on 30 päivänä huhtikuuta 2004, jäsenvaltioiden hyväksymistä toimijoista sen jälkeen kaikkien jäsenvaltioiden viranomaisille.

4. Uusien jäsenvaltioiden on varmistettava tarkastamalla vähintään kolmasosa hakijoista todistuksen myöntämisjakson jälkeen, että hakijat eivät ole etuyhteydessä keskenään asetuksen (ETY) N:o 2454/93 143 artiklassa tarkoitetulla tavalla.

Jos tällaisia hakijoita todetaan, kaikkien kyseisten hakijoiden kaikki 3 päivän toukokuuta ja 7 päivän toukokuuta 2004 väliselle ajalle myönnetyt todistukset samoin kuin mikä tahansa niiden perusteella jo myönnetty etuus peruutetaan taannehtivasti, jolleivät hakijat pysty osoittamaan lisätodistein toimivaltaista viranomaista tyydyttävällä tavalla, että ne ovat toisistaan riippumattomia hallinnon, henkilöstön ja kaikkeen niiden kaupalliseen tai tekniseen toimintaan liittyvien toimintojen osalta.

5. Jos todetaan, että todistushakemusten hyväksyntä perustui väärennettyihin tai vilpillisiin asiakirjoihin, 3 päivän toukokuuta ja 7 päivän toukokuuta 2004 väliselle hakuajalle myönnetyt kaikkien toimijoiden, jotka ovat osallistuneet tällaisten asiakirjojen jättämiseen, todistukset samoin kuin mikä tahansa niiden perusteella jo myönnetty etuus peruutetaan taannehtivasti.

3 artikla

Tämä asetus tulee voimaan Tsekin, Viron, Kyproksen, Latvian, Liettuan, Unkarin, Maltan, Puolan, Slovenian ja Slovakian liittymissopimuksen voimaantulopäivänä ja edellyttäen, että liittymissopimus tulee voimaan.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 16 päivänä huhtikuuta 2004.

Komission puolesta

Franz Fischler

Komission jäsen

(1) EUVL L 114, 8.5.2003, s. 8.

(2) EUVL L 346, 31.12.2003, s. 33, asetus sellaisena kuin se on muutettuna asetuksella (EY) N:o 385/2004 (EUVL L 64, 2.3.2004, s. 24).

(3) EYVL L 253, 11.10.1993, s. 1.